CELEX: 52016DP0324
Language: sk
Date: 2016-09-13 00:00:00
Title: Rozhodnutie Európskeho parlamentu z 13. septembra 2016 o žiadosti o ochranu výsad a imunít Rosaria Crocettu (2016/2015(IMM))

13.6.2018   
            
            
               SK
            
            
               Úradný vestník Európskej únie
            
            
               C 204/207
            
         P8_TA(2016)0324
   Žiadosť o ochranu výsad a imunít Rosaria Crocettu
   Rozhodnutie Európskeho parlamentu z 13. septembra 2016 o žiadosti o ochranu výsad a imunít Rosaria Crocettu (2016/2015(IMM))
   (2018/C 204/24)
   
      Európsky parlament,
   
   
               —
            
            
               so zreteľom na žiadosť Rosaria Crocettu o ochranu svojich výsad a imunít, ktorú podal 7. januára 2016 v súvislosti s trestným konaním pred tretím trestným senátom v Palerme (Taliansko) pod referenčným číslom RGNR č. 20445/2012 a ktorá bola oznámená na plenárnej schôdzi 21. januára 2016,
            
         
               —
            
            
               po vypočutí Rosaria Crocettu v súlade s článkom 9 ods. 5 rokovacieho poriadku,
            
         
               —
            
            
               so zreteľom na články 8 a 9 Protokolu č. 7 o výsadách a imunitách Európskej únie, ako aj na článok 6 ods. 2 Aktu o všeobecných a priamych voľbách poslancov Európskeho parlamentu z 20. septembra 1976,
            
         
               —
            
            
               so zreteľom na rozsudky Súdneho dvora Európskej únie z 12. mája 1964, 10. júla 1986, 15. a 21. októbra 2008, 19. marca 2010, 6. septembra 2011 a 17. januára 2013 (1),
            
         
               —
            
            
               so zreteľom na článok 595 talianskeho trestného zákonníka,
            
         
               —
            
            
               so zreteľom na článok 5 ods. 2 a články 7 a 9 rokovacieho poriadku,
            
         
               —
            
            
               so zreteľom na správu Výboru pre právne veci (A8-0230/2016),
            
         
               A.
            
            
               keďže bývalý poslanec Európskeho parlamentu Rosario Crocetta požiadal o ochranu svojej poslaneckej imunity v súvislosti s prebiehajúcim trestným konaním pred tretím trestným senátom v Palerme; keďže podľa oznámenia prokuratúry sa pán Crocetta údajne dopustil ohovárania, ktoré sa podľa článku 595 talianskeho trestného zákonníka považuje za trestný čin;
            
         
               B.
            
            
               keďže podľa článku 8 protokolu č. 7 poslanci Európskeho parlamentu nepodliehajú žiadnej forme vyšetrovania, zadržania alebo súdneho stíhania vo vzťahu k vyjadreným názorom alebo hlasovaniu pri výkone svojich úloh; keďže takúto imunitu, ktorá chráni slobodu prejavu a nezávislosť poslancov Európskeho parlamentu, treba považovať za absolútnu imunitu, ktorá bráni akémukoľvek súdnemu konaniu vo vzťahu k vyjadreným názorom a hlasovaniu pri výkone ich poslaneckých funkcií (2);
            
         
               C.
            
            
               keďže Súdny dvor uviedol, že na to, aby sa na názor vzťahovala imunita, musí ho poslanec Európskeho parlamentu vyjadriť pri výkone svojej funkcie, čo implikuje súvislosť medzi vyjadreným názorom a parlamentnou funkciou; keďže táto súvislosť musí byť priama a zrejmá (3);
            
         
               D.
            
            
               keďže Rosario Crocetta bol v čase, keď urobil príslušné vyhlásenie, poslancom Európskeho parlamentu;
            
         
               E.
            
            
               keďže z histórie pôsobenia pána Crocettu v Európskom parlamente vyplýva, že bol vždy veľmi aktívny v boji proti organizovanej trestnej činnosti a jej vplyvu na Úniu a jej členské štáty; keďže upozorňoval aj na vplyv, ktorý má systematická korupcia na politiku a ekonomiku, najmä pokiaľ ide o verejné obstarávanie v oblasti politiky životného prostredia;
            
         
               F.
            
            
               keďže skutočnosti tohto prípadu, ako vyplýva z dokumentov poskytnutých Výboru pre právne veci a z vypočutia pred týmto výborom, ukazujú na to, že vyhlásenia pána Crocettu majú priamu a zjavnú súvislosť s výkonom poslaneckej funkcie;
            
         
               G.
            
            
               keďže sa preto usudzuje, že Rosario Crocetta konal v rámci výkonu povinností poslanca Európskeho parlamentu;
            
         
            
               1.
            
            
               rozhodol ochrániť výsady a imunity Rosaria Crocettu;
            
         
            
               2.
            
            
               poveruje svojho predsedu, aby ihneď postúpil toto rozhodnutie a správu gestorského výboru príslušným orgánom Talianskej republiky a Rosariovi Crocettovi.
            
         
      (1)  Rozsudok Súdneho dvora z 12. mája 1964, Wagner/Fohrmann a Krier, C-101/63, ECLI:EÚ:C:1964:28; rozsudok Súdneho dvora z 10. júla 1986, Wybot/Faure a iní, C-149/85, ECLI:EÚ:C:1986:310; rozsudok Všeobecného súdu z 15. októbra 2008, Mote/Parlament, T-345/05, ECLI:EÚ:T:2008:440; rozsudok Súdneho dvora z 21. októbra 2008, Marra/De Gregorio a Clemente, C-200/07 a C-201/07, ECLI:EÚ:C:2008:579; rozsudok Všeobecného súdu z 19. marca 2010, Gollnisch/Parlament, T-42/06, ECLI:EÚ:T:2010:102; rozsudok Súdneho dvora zo 6. septembra 2011, Patriciello, C-163/10, ECLI: EU:C:2011:543; rozsudok Všeobecného súdu zo 17. januára 2013, Gollnisch/Parlament, T-346/11 a T-347/11, ECLI:EÚ:T:2013:23.
   
      (2)  Spojené veci C-200/07 a C-201/07 Marra, citované vyššie, odsek 27.
   
      (3)  Vec C-163/10 Patriciello, citovaná vyššie, odseky 33 a 35.